Kinq Konq (film, 2005)
Kinq Konq — 1933-cü ildə çəkilmiş eyniadlı filmin remeyki olan, Piter Ceksonun rejissorluğu ilə 2005-ci ildə çəkilmiş elmi fantastika janrlı bədii film. Baş rollarda Endi Serkis, Naomi Uotts, Cek Blek və Edrien Broudi çəkilmişdir. Filmdə hadisələr 1933-cü ildə baş verir. Süjet öz aktyorlarını və xüsusi muzdlu gəmi heyətini sirli Kəllə adasına getməyə inandıran iddialı rejissorun hekayəsindən bəhs edir. Orada onlar həmin adada yaşayan tarixdəqədərki dövrün canlıları ilə, eləcə də ələ keçirib Nyu-Yorka gətirməyi bacardıqları Kinq Konq kimi tanınan əfsanəvi nəhəng qorilla ilə qarşılaşırlar. Çəkilişlər 2004-cü ilin sentyabrından 2005-ci ilin martına qədər Yeni Zelandiyada aparılıb. Layihənin büdcəsi ilkin olaraq 150 milyon dollar olsa da, sonradan o vaxtkı rekord sayılan 207 milyon dollara yüksəldi. Rejissor orijinalın ruhuna uyğun, lakin qabaqcıl kino texnologiyasından istifadə edən remeyk yaratmağı qarşısına məqsəd qoymuşdur. Film üçün yeni ssenari yazılmışdır, lakin bu, ümumilikdə orijinal mənbəyə uyğundur. Film kommersiya baxımından uğurlu olmuş və 562 milyon dollar gəlir əldə etmişdir.